রাস্তার উপরের ইকোনমির এই কম্পোনেন্ট ছাড়াও দিনের আলো ফুটতেই রাস্তার দু’পাশে দেখতে পাই কৃষি অর্থনীতির মহাযজ্ঞ। মাইলের পর মাইল ভূমি তলিয়ে গেছে পানিতে। আর সেখানে চলছে আধুনিক পদ্ধতিতে মাছ চাষ। রাস্তার ধারে ধারে নিয়ে আসা হচ্ছে সে সব মাছ। সেগুলোও ট্রাকে ভর্তি করে নিয়ে যাওয়া হচ্ছে নানান দিকে। এর কয়েক কিলোমিটার এগুতেই অবাক করে দেয়, মাইলের পর মাইল ভূমিতে ড্রাগন ফ্রুটের চাষ হচ্ছে; যা দেখে নিজেরই মনে হলো থাইল্যান্ডের কোন গ্রাম এলাকায় ঢুকেছি নাকি ! মনে পড়ে গেল কয়েক বছর আগে কৃষিমন্ত্রী বেগম মতিয়া চৌধুরী থাইল্যান্ডের হর্টিকালচার পরিদর্শন শেষে দেশে ফেরার পরে তাঁর বাসায় বসে কথা হচ্ছিল। তিনি তখন বলেন, থাইল্যান্ড আর আমাদের আবহওয়া তো প্রায় একই রকম। ওরা যদি এত ফল আবাদ করতে পারে, আমরা কেন পারব না? তিনি বলেন, দেখেন এখন গোটা পৃথিবীর মানুষ ফাইভ স্টার হোটেলে গিয়েই থাইল্যান্ডের উপস্থিতি টের পায়। কারণ, তাদের ডেজার্টের অধিকাংশ ফ্রুটসই থাইল্যান্ডের। বাংলাদেশ কেন এটা পারবে না? বাস্তবে মতিয়া চৌধুরী এমন একজন মন্ত্রী যিনি যতক্ষণ জেগে থাকেন ততক্ষণই তাঁর মন্ত্রণালয় ও তাঁর ওপর অর্পিত দেশের দায়িত্ব নিয়ে ভাবেন। বাংলাদেশের কৃষিতে তিনি যে নতুন কত কিছুর যোগ ঘটিয়েছেন আর তার জন্য গত দশ বছর তিনি কী পরিশ্রম করেছেন সেটা তুলে ধরতে হলে একটা বড় মাপের বই লেখা প্রয়োজন। তবে ঢাকা-কুমিল্লার রাস্তার পাশে মাইলের পর মাইল জমিতে ড্রাগন ফলের আবাদ দেখে অবাক হইনি। মনে মনে আনন্দিত হই। বাস্তবে শেখ হাসিনার নেতৃত্বে মতিয়া চৌধুরী সত্যিই কৃষিপ্রধান বাংলাদেশকে গড়ে তুলছেন।